b'\n_START_ARTICLE_\nCartoful \xc3\xaen arta precolumbian\xc4\x83\n_START_PARAGRAPH_\n\xc3\x8en Mun\xc8\x9bii Anzi au \xc3\xaenflorit mai multe culturi indiene culmin\xc3\xa2nd cu imperiul inca\xc8\x99 care a fost distrus de conchistadorii condu\xc8\x99i de Francisco Pizarro \xc3\xaen 1525-1533. Cele mai multe m\xc4\x83rturii despre cultura \xc8\x99i arta acestor civiliza\xc8\x9bii p\xc4\x83strate ast\xc4\x83zi \xc3\xaen muzee au fost g\xc4\x83site \xc3\xaen morminte. Dintre obiectele de art\xc4\x83 plastic\xc4\x83, multe reprezint\xc4\x83 tuberculi de cartof, mai mult sau mai pu\xc8\x9bin stiliza\xc8\x9bi. Aceste obiecte sunt suficient de numeroase pentru a fi posibil\xc4\x83 o clasificare a lor dup\xc4\x83 anumite perioade de stil. Succesiunea acestor perioade este clar\xc4\x83, dar datarea lor cronologic\xc4\x83 este mai dificil\xc4\x83. Excep\xc8\x9bie fac descoperirile din perioada inca\xc8\x99\xc4\x83 t\xc3\xa2rzie._NEWLINE_Cele mai reu\xc8\x99ite vase cu forme de cartof sunt considerate cele apar\xc8\x9bin\xc3\xa2nd culturii Chimu, mai ales cele de la \xc3\xaenceputul acesteia (anii 200-400 AD). De obicei corpul vasului \xc3\xaen form\xc4\x83 de tubercul are o singur\xc4\x83 culoare, este produs din lut negru, ro\xc8\x99cat sau galben-mat. Vasul are ochiuri ad\xc3\xa2nci \xc8\x99i mai poate fi acoperit cu desene brune sau negre. Toarta vasului poate fi \xc3\xaempodobit\xc4\x83 cu desene de animale sau oameni.'